49. schôdza NR SR - 15.deň - B. popoludní
Dátum: 2026-05-06
Poslanec: Bajo Holečková, Martina 
Druh vystúpenia: Vystúpenie

Veľmi pekne. Návrh zákona, ktorý predkladáme, jeho cieľom je doplnenie odbornej profesie logopéda medzi odborných zamestnancov v zariadeniach sociálnych služieb. V praxi sa totižto ukazuje, že značná časť klientov, ktorí sú prijímateľom sociálnej služby, či sú to už deti alebo dospelí, ale prevažne sú to kategória detí, trpí rôznymi formami narušenej komunikačnej schopnosti, a to v dôsledku rôznych porúch. A napriek tomu nie je vlastne logopedická starostlivosť v zariadeniach sociálnych služieb systémovo zabezpečená, čo vlastne vedie k jej nedostupnosti a vôbec zhoršuje tú kontinuitu poskytovania sociálnej služby, pretože je tam nejaká bariéra. U týchto klientov sa veľmi často vyskytujú aj poruchy komunikácie od oneskoreného vývinu reči cez narušené jazykové schopnosti až po úplnú stratu verbálnej komunikácie, vrátane nejakých porúch, ktoré vyplývajú zo sluchového postihnutia. Logopéd v tomto, prepáčte, logopéd v tomto prostredí zohráva nezastupiteľnú úlohu, pretože naozaj zabezpečuje tú odbornú diagnostiku a terapiu tých komunikačných porúch. Priamo v prirodzenom prostredí klienta podporuje rozvoj funkčnej komunikácie, práce s klientom so sluchovým postihnutím na rozvoji reči, porozumenia a využívaním kompenzačných komunikačných stratégií. Deti v zariadeniach sociálnych služieb, najmä s poruchami autistického spektra, mentálnym postihnutím, Downovým syndrómom, narušenou komunikačnou schopnosťou alebo poruchami sluchu, potrebujú naozaj systematickú a každodennú logopedickú intervenciu. Včasná intervencia je pritom rozhodujúca pre rozvoj reči, jazyka, rozvoj sluchového vnímania, budovanie sociálnej interakcie a tak ďalej. Chcem povedať, že osobitnú skupinu tu tvoria neverbálne deti, teda sú to najmä tie deti s autizmom alebo kombinovaným postihnutím, vnímacej poruchy sluchu, kde logopéd zavádza a rozvíja alternatívne možnosti komunikácie. Nevyhnutnosť logopéda v rámci sociálnej rehabilitácie sa ukazuje ako naozaj nevyhnutná, pretože ten je proces, ktorý je zameraný na obnovu alebo rozvoj schopností potrebných k samostatnému životu. Čiže cieľom je, aby ľudia z tých sociálnych služieb, najmä tie, ktoré sú poskytované ambulantne a v rámci, poviem to, že nízkeho veku včasnej intervencie, pomohli deťom čo najskôr naštartovať aj tieto komunikačné schopnosti a tuná je logopéd kľúčový a preto vlastne naším návrhom chceme dostať do zákona to, aby logopédi boli súčasťou odborného personálu zariadenia, ktoré poskytujú sociálne služby. A teraz, ja som sa sústredila na toho detského klienta, kde je to úplne zrejmé, že pokiaľ je tam nejaká bariéra a bude každodenný logopéd s dieťaťom pracovať, tak mu dávame do života naozaj lepší štart. Vieme, že peniaze, ktoré investujete v tých prvých rokoch do vývoja dieťaťa, pokiaľ má nejaké znevýhodnenie, tak sa nám násobne vracajú. Ale chcem povedať, že tento problém sa týka aj ľudí, ktorí sú v staršom veku, majú problém s načúvaním a sú klientami, kde sa poskytujú teda sociálne zariadenia. Čiže nejedná sa len o detského klienta a jednoducho dnes sa ukazuje ako nevyhnutná potreba, aby medzi odbornými zamestnancami v zariadeniach sociálnych služieb boli aj logopédi, ktorí vlastne... Ten krok by viedol k tomu, že dokážeme zabezpečiť komplexnú, kvalitnú a dostupnú starostlivosť o prijímateľov, ktorí majú nejakú bariéru v rámci porozumenia. Bola by som veľmi rada, keby nájdeme podporu aj v opozičných radoch, lebo musím povedať, že sa to môže týkať kohokoľvek z nás, lebo určite v rodine máte niekoho, kto je poberateľom sociálnej služby, či je to už dieťa alebo... Ďakujem veľmi pekne. Ďakujem pekne. Keďže sa do rozpravy neprihlásil nik písomne, pýtam...